Н     А     Р     Е     Д     Б     А

ЗА УСЛОВИЯТА И РЕДА ЗА СЪСТАВЯНЕ, ИЗПЪЛНЕНИЕ

И ОТЧИТАНЕ НА ОБЩИНСКИЯ БЮДЖЕТ

РАЗДЕЛ I
Общи положения

Чл.1. (1) С тази Наредба се определят условията и реда за съставянето, приемането, изпълнението и отчитането на общинския бюджет и извънбюджетните сметки в Община Летница , както и взаимоотношенията с централните ведомства, второстепенните разпоредители с бюджетни кредити, други общини, финансови институции и местната общност.

(2) Наредбата регламентира управлението на бюджетните и извънбюджетните средства при спазване принципите на законосъобразност, целесъобразност, ефективност, ефикасност и публичност.

Чл.2. (1) Общинският бюджет е:

1.самостоятелна финансова сметка за приходите и разходите на общината за една бюджетна година;

2.документ за политиката на общината;

3.ръководство за оперативната дейност;

4.средство за комуникация.

(2) Общинският бюджет включва бюджета на първостепенния разпоредител с бюджетни кредити и бюджетните сметки на определените със заповед на кмета на общината второстепенни разпоредители.

(3) С общинският бюджет се осигуряват парични средства за финансиране на местни и делегирани от държавата дейности в интерес на местната общност.

Чл.3. (1) Приходната част на общинския бюджет включва:

1. собствени приходи от:

а) местни данъци при условия, по ред и в граници, установени със закон;

б) местни такси по ред, установен със закон;

в) услуги и права, предоставяни от общината;

г) общинска собственост;

д) глоби и имуществени санкции;

е) лихви и неустойки;

ж) други постъпления.

2. държавни трансфери:

а) обща субсидия за финансиране на делегираните от държавата дейности;

б) обща изравнителна субсидия за местни дейности;

в) целева субсидия за капиталови разходи, включително и в делегираните от държавата дейности;

г) целева субсидия за провеждане на държавната политика за развитие на общините и за изпълнение на национални, регионални и международни програми и проекти, и за съфинансиране по програми и проекти на Европейския съюз;

д) финансови компенсации от държавата;

е) субвенции;

ж) временни безлихвени заеми от централния бюджет при временен недостиг на средства по общинския бюджет;

з) безлихвени заеми от централния бюджет за финансиране на разходи, в т.ч. за данък върху добавената стойност, до възстановяването им по одобрени проекти и програми, финансирани от Европейския съюз.

3. трансфери между разпоредители с бюджетни кредити.
(2Общинският съвет определя в разходната част на общинския бюджет бюджетните кредити за финансиране на:

1. местни дейности:

а) текущи разходи:

- възнаграждения и осигурителни вноски;

- издръжка;

- лихви, такси и комисионни по обслужване на общинския дълг;

б) капиталови разходи;

2. делегирани от държавата дейности:

а) текущи разходи:

- възнаграждения и осигурителни вноски;

- издръжка;

- лихви, такси и комисионни по обслужване на общинския дълг;

б) капиталови разходи;

в) дофинансиране с местни приходи.”

(3Бюджетните кредити за финансиране на делегираните от държавата дейности се разпределят по видове дейности и параграфи в съответствие със стандартите, определени по реда на чл.8 от Закона за общинските бюджети, освен ако със Закона за държавния бюджет на Република България за съответната година е определено друго.”

(4)  Общинският бюджет е публичен и се контролира от определените със закон органи, както и от местната общност, по реда определен в тази Наредба.

Чл.4. (1) Бюджетният процес включва дейностите по съставянето, приемането, изпълнението, отчитането и контрола на общинския бюджет.

(2) Бюджетният процес се управлява от Общинския съвет и Кмета на общината.
                                                       РАЗДЕЛ II
                                  Финансова политика на общината
           Чл.5. (1) Финансовата политика на общината представлява съвкупност от цели, принципи на управление и правила по отношение на бюджета на общината, бюджетния процес и финансовите взаимоотнощения. Целите на общината  се състоят от целите, заложени в приетите планове.

               (2)  Основна цел на фиинансовата политика на общината е поддържане на финансова основа, достатъчна за предоставяне на такова равнище на общинските услуги, което до голяма степен отговаря на потребностите и на възможностите на местната общност. 
              (3) Финансовата политика на общината гарантира способността на общината да отговаря своевременно на промени в потребностите на местната общност по отношение на предоставяните услуги.

          Чл. 6. (1) Общината финансира текущите си разходи с текущи приходи и с остатъци от минали периоди.

             (2) Текущите приходи и текущите разходи се преразглеждат и/или актуализират при възникнали възможност и/или потребност.

             (3)  Бюджетният излишък в края на годината може да се използва за капиталови нужди, само ако няма неразплатени текущи разходи. 

                1. Извършването на капиталови разходи става с решение на Общинския съвет.

                2. Бюджетният  излишък се състои от икономии в разходите и преизпълнение на приходите спрямо тези, заложени в бюджета.

             (4) Текущите разходи не могат да се финансират с външен дълг.

             (5) Краткосрочен дълг може да се ползва единствено за финансиране на временен недостиг в рамките на годината.

             (6) Общината няма да финансира самостоятелно услуги, имащи регионален обхват.

            Чл.7. (1) Общината поддържа тригодишни прогнози за приходите си, които актуализира ежегодно.

               (2) Прогнозите за приходите трябва да бъдат консервативни, за да могат да устояват на външни неблагоприятни икономически въздействия.

               (3) Общината прилага "анализ на тенденциите"  като основен метод за прогнозиране на данъчните приходи.

               (4) Общината създава условия и организация за упражняване на правомощията по администриране на данъчните приходи.

               (5) Общината прилага такси и цени на услуги според приетата Наредба за определянето и администрирането на местните такси и цени на услуги.

     (6Общината се стреми да възстановява изцяло разходите, извършени за предоставянето на услугата (текущи, капиталови  и за обслужване на дълга поет при условията на Закона за общинския дълг - в сила от 01.06.2005 г., обн. ДВ., бр.34 от 19 април 2005 г.) с постъпленията от таксите и цените на услугите.”

               (7) Текущите разходи включват и разходите за възстановяване на дълготрайните активи. 

               (8) Общината  веднъж годишно извършва анализ на разходите и на размера на таксите и цените на услугите, както и дадените облекчения.

               (9) Размерите на таксите и цените на услуги се актуализират ежегодно, като се отразява минимум инфлационното влияние върху разходите.

              (10) Общината не прави прогноза  и не включва в бюджета приходи от глоби, наказателни лихви и неустойки.

               (11)  Неустойките и наказателните лихви се планират единствено, ако има достатъчни основания да се твърди, че тези приходи ще постъпят в общината.

               Чл.8. Общината поддържа такова равнище на разходите, което ще способства за предоставянето на основни публични услуги и осигуряването на обществения ред и сигурност.

               Чл.9. (1) Инвестиционната политика на общината се осъществява съгласно приетата от Общинския съвет инвестиционна програма.

                 (2) Инвестиционната политика на общината се разработва с оглед достигането на стратегическите цели на общината и съдържа описание на всеки капиталов проект, неговата стойност и начини на финансиране.
                 (3) Капиталов проект е общински проект, който отговаря на всяка от следните характеристики:

                   1. представлява ново строителство или основен ремонт на съществуващ актив, придобиване на материални и нематериални дълготрайни активи;

                  2. финансира се изцяло или частично с общински финансови  източници или общината е отговорна за използването му независимо от източника на финансиране;
                 (4) Всеки капиталов проект трябва задължително да съдържа оценка на допълнителните текущи разходи, необходими за управление на въведения в експлоатация обект.
                 (5)  Общината ще използва финансово най-изгодните методи за осъществяване на проектите в инвестиционната програма.
                 (6) Инвестиционната програма се актуализира заедно с приемането или актуализирането на текущия бюджет, с което се осигурява балансирането им.

             Чл.10. (1) Общината провежда консервативна финансова политика с оглед осигуряването на стабилно и добро финансово състояние в краткосрочен и дългосрочен аспект.
                   (2) Общината ползва дългови инструменти като източник за допълване на собствените средства.
                   (3) Общинският съвет и кметът са длъжни да спазват изискванията на чл.15, чл.16 и чл.17 от Закона за общинския дълг, при поемане на дългосрочен и/или краткосрочен дълг.            

Чл.11.(1) Общината поема дългосрочен дълг в случаите, когато инвестиционната програма не може да се финансира с бюджетни приходи.
                  (2) Общината не може да поема дългосрочен дълг за текущи разходи.                     
(3В случаи, когато дългът се поема за проекти, включени в инвестиционната програма и които се ползват за предоставянето на услуга,заплащана от такси, то последните служат като източник за финансиране на дълга. В размера на таксата, определен от Общинския съвет, се включват и разходите за обслужването на дълга.
                  (4) / В случаи, когато с дълг се финансира проект, който се ползва от еднозначно определен кръг потребители срещу заплащане на такса, то Общинския съвет включва разходите за обслужване на дълга в размера на таксата само за тези потребители.

                Чл.12. (1) Издаването на общинска гаранция е изключение от финансовата практика.
                     (2) Общината гарантира дълг на трети лица само и единствено при наличие на следните условия:

                      1. проектът е включен в инвестиционната програма;                       

                      2. Общинският съвет е одобрил поемането на дълг за проекта;

                      3. финансиращата институция е определена с процедура по ЗОП.

                     (3) Общината не учредява залог или ипотека като обезпечение на дълг на трети лица.

 Чл.13. /1/ По решение на Общинския съвет може да бъде отпускан безлихвен кредит на дружества с над 50% общинско участие /ако има такива /при следните условия:

1. за текущи разходи със срок на връщане не по-голям от края на бюджетната година;

2. за инвестиционни разходи при доказан икономически ефект със срок на връщане, определен с решение на Общинския съвет и одобрен погасителен план от  кмета на общината.

/2/   Общината може да гарантира дълг на търговски дружества, в които общинското участие е над 50 на сто от капитала на дружеството, ако дългът е поет за инвестиционни проекти от полза на местната общност и има предоставено обезпечение в полза на общината, при спазване изискванията на Глава шеста, „Общински гаранции” от Закона за общинския дълг.

РАЗДЕЛ III
Съставяне на проект на общинския бюджет

Чл.14. (1) Подготовката за съставяне на проекта на бюджета на общината за следващата финансова година включва:

1. преглед на дългосрочните цели по приетите от Общинския съвет стратегии, прогнози и общинския план за развитие;

2. преглед на местните такси, цени на услуги, наеми и други актове на Общинския съвет, свързани с общинските приходи;

3. проучване на потребностите на местната общност;
4. формулиране на годишните цели и задачи ;

5. преглед и анализ на общинската социална инфраструктура;

6. анализ на общинската собственост.

(2) Тенденциите в местната икономическа прогноза, съставена на база дейностите по ал.1, се ползват за съставяне на проекта на текущия бюджет и на тригодишната бюджетна прогноза в частта за местните дейности.

(3) Сроковете и отговорностите за организацията на дейностите по ал.1 се вписват в бюджетен план-график.

Чл.15. Кметът на общината организира съставянето на проекта на общинския бюджет със съдействието на кметовете на кметства, кметските наместници, второстепенните разпоредители с бюджетни кредити и ръководителите на бюджетните звена.

Чл.16. (1) Кметът на общината утвърждава бюджетен  план-график.
(2) Бюджетният план-график включва дейности, отговорни длъжностни лица и срокове за изпълнение на всяка фаза на бюджетния процес.

(3) Копие от бюджетния план-график се предоставя на председателя на Общинския съвет, председателите на постоянните комисии,  кметовете на кметства, кметски наместници и ръководителите на бюджетните звена. 

Чл.17. (1) Кметът на общината дава указания до кметовете на кметства, кметските наместници и ръководителите на бюджетните звена, в които определя условията и сроковете за представяне на проектите.

(2) Кметът на общината информира местната общност за годишните цели, задачи и приоритети на проекта на бюджета и за реда за представяне на мнения и предложения.

Чл.18.  Кметът на общината представя в Министерство на финансите прогноза за размера на собствените приходи и местните разходи, предложение за размера на целевата субсидия от централния бюджет за капиталови разходи за съответната бюджетна година, както и намеренията на общината за поемане на общински дълг по реда и в сроковете, определени от министъра на финансите.

Чл.19. Проектът на бюджета включва:

1. текущ бюджет на делегираните от държавата дейности;

2. текущ бюджет на местните дейности;

3. капиталови разходи.
Чл.20.(1) Кметът на общината съставя проекта на текущ бюджет на делегираните от държавата дейности на основата на определените със Закона за държавния бюджет на Република България за съответната година окрупнени показатели за постъпленията от субсидии от централния бюджет, натуралните и стойностни показатели за делегираните от държавата дейности и при спазване на единната бюджетна класификация.
 (2) Към средствата по ал.1 се включва преходния остатък от предходната година за делегираните от държавата дейности, при условие че няма просрочени задължения и неразплатени разходи. Реализираните икономии от средства за финансиране на делегираните от държавата дейности по образованието се използват за финансиране на същите дейности.
(3) С решение Общинския съвет може да дофинансира всяка делегирана държавна дейност за допълнителна численост на персонала и текущи разходи за издръжка над стандартите, за сметка на собствени приходи и изравнителна субсидия.
(4) Текущият бюджет на делегираните от държавата дейности се приема без дефицит.

(5) Общинският съвет може да определи резерв за неотложни и непредвидени разходи в размер до 10 на сто от одобрените средства със Закона за държавния бюджет на Република България за съответната година.

(6) Средствата от дарения се отразяват текущо приходно и разходно със заповед на кмета според волята на дарителя.

(7)  С решение на Общинския съвет, финансирането на някои дейности в образованието и културата може да се организира като делегиран бюджет. От 1 януари 2008 година всички училища в системата на народната просвета прилагат система на делегиран бюджет.
Чл.21. (1) При съставянето на проект на текущ бюджет на местните дейности разходите се финансират от собствените приходи и изравнителна субсидия.
 (2) Собствените приходи включват местни данъци и местни неданъчни приходи.
(3) Кметът на общината съставя проекта по ал.1 на основата на:

  1.прогнозата за местните данъчни приходи;

  2. прогноза за приходите от такси и цени на услуги, операции с общинско имущество, глоби, лихви и други неданъчни приходи;

  3. общата изравнителна субсидия.

 (4)  Към средствата по ал.2 се включва преходния остатък от предходната година.
 (5) Текущите постъпления от дарения не се планират – всяка постъпила сума се отразява по прихода и по видове разходи според волята на дарителя.

 (6) При балансиране на местните дейности може да се планира резерв до 10 на сто от размера на собствените приходи.
 (7) Текущият бюджет за местните дейности се приема без дефицит.
Чл.22. В капиталовия бюджет се включват  средства за основен ремонт на материалната база и инфраструктура, придобиване на дълготрайни материални и нематериални активи за делегираните от държавата дейности и за местните дейности.

Чл.23. (1) Капиталовите разходи за текущата година се планират в съответствие с:

1. дългосрочната инвестиционна програма и конкретните неотложни потребности на бюджетните структури;

2. предложенията на местната общност;

3. прехвърлените задължения  по общинския дълг в частта за капиталовите разходи;
4. задължения за съфинансиране по национални, регионални и международни програми и проекти.

(2) Източници за финансиране на капиталовите разходи за делегираните от държавата дейности и за местните дейности са:

1. определените със закон или акт на Министерския съвет средства за капиталовите разходи  за делегираните от държавата дейности и за местните дейности;

2. определените с решение на Общинския съвет собствени  общински приходи;

3. средства от програми и проекти. 

Чл.24. (1) Окончателният общ проект на общинския бюджет по пълна бюджетна класификация за местните и делегирани дейности се съставя след обнародване на Закона за държавния бюджет на Република България за съответната година.

(2) Общинският съвет определя конкретните условия  за изпълнение и отчитане на общинския бюджет с решението за неговото приемане.
РАЗДЕЛ IV
Обсъждане и приемане на проекта на общинския бюджет
Чл.25. (1). Кметът на общината предоставя проекта на общинския бюджет за публично обсъждане от местната общност не по-късно от 14 дни от датата на обнародване в Държавен вестник на Постановлението на Министерския съвет за изпълнение на държавния бюджет на Република България за съответната година.

(2) Кметът на общината оповестява публичното обсъждане чрез местните средства за масово осведомяване и/или по друг подходящ начин, не по-късно от 7 дни преди обсъждането.

(3) Публичното обсъждане се провежда чрез пресконференции, кръгли маси, срещи с ръководители на бюджетни звена и срещи с местната общност. Оповестява се възможността на всички граждани и граждански сдружения да правят своите предложения в дирекция "Финансово-стопански дейности и правно, административно информационно обслужване". Отправя се покана до общинските съветници за участие в предварителното обсъждане на проекта за бюджет.
(4) На постъпилите неудовлетворени предложения от публичното обсъждане Кмета на общината предоставя аргументиран отговор.
Чл.26.  Проектът на общинския бюджет се внася от Кмета на общината с обяснителна записка и проект на решение и се предоставя от председателя на Общинския съвет за становище от всички постоянни комисии. Водеща е комисията по  бюджет, финанси, местни такси и цени на услуги.
Чл.27. Общинският съвет приема общинския бюджет в определения от закона срок и в съответствие с Единната бюджетна класификация.

Чл.28. Общинският съвет, при недостиг на средства за местните дейности, определя приоритети и/или приема допълнителни мерки за увеличаване на приходите, както и за преструктуриране и/или намаляване на разходите.
Чл.29. Кметът на общината представя приетия общински бюджет в областното поделение на Сметната палата и в Министерството на финансите в определения от закона срок, както и в Националното сдружение на общините в Република България за изготвяне на анализи и формиране на обща позиция за преговори с централната власт.

Чл.30. Когато не е приет законът за държавния бюджет на Република България за съответната година, разходите за делегираните от държавата дейности и разходите за местните дейности се извършват месечно до 1/12 част от отчета на бюджетните кредити за предходната година. 

Чл.31. Когато е приет законът за държавния бюджет на Република България за съответната година, за времето до приемането на общинския бюджет, разходите за финансиране на делегираните от държавата дейности се извършват месечно в размер на утвърдените със закона за държавния бюджет на Република България държавни трансфери за съответната година, а разходите за финансирането на местните дейности се извършват месечно в размер до 1/12 част от отчета на бюджетните кредити за предходната година. 

Чл.32. Когато общинският съвет не е приел бюджета на общината в определения от закона срок,  разходите за финансиране на местните дейности до приемане на бюджета се извършват съобразно внесения проект, а разходите за финансиране на делегираните от държавата дейности - при условията на предходния член. 

Чл.33. След изтичането на законовия срок за приемане на общинския бюджет, до неговото приемане се спира възнаграждението на председателя на Общинския съвет и на общинските съветници. 

РАЗДЕЛ V
Изпълнение на общинския бюджет

Чл.34. (1) Изпълнението на общинския бюджет започва от 1-ви януари и приключва на  31-ви декември.

(2) Изпълнението на общинския бюджет се организира от кмета на общината чрез кметовете на кметства и чрез ръководителите на бюджетни звена – второстепенни разпоредители, финансирани от и чрез общинския бюджет.

Чл.35. Кметът на общината разпределя одобрените от Общинския съвет бюджетни кредити  по тримесечия и по месеци.

Чл.36. Кметът на общината утвърждава бюджетните сметки на второстепенните и третостепенните разпоредители с бюджетни кредити и определя техните права и задължения, в срок до 45 дни след приемане на общинския бюджет от Общинския съвет.

Чл.37. Събирането на приходите от местните такси и цените на услуги в общинския бюджет се извършва в съответствие с Наредбата за определянето и администрирането на местните такси и цени на услуги на Община  Ловеч.
Чл.38. Разходите по общинския бюджет се извършват до размера на постъпилите приходи  и до размера на бюджетните кредити.
Чл.39. Не се допуска извършването и поемането на задължения, както и започване на програми и проекти от второстепенни разпоредители с бюджетни кредити, които влошават баланса на общинския бюджет и не са включени в приетия бюджет на общината. 

Чл.40. Кметът на общината ограничава или спира финансирането на бюджетни организации, звена и субсидирани дейности при доказано нарушение на бюджетната дисциплина до неговото отстраняване, като уведомява съответните органи.

Чл.41. Общинският съвет може в течение на бюджетната година, за сметка на общинския бюджет, да открива, закрива или преструктурира бюджетни звена, финансирани със собствени приходи, както и да предлага 
вземането на решения от компетентните държавни органи за делегираните от държавата дейности с цел задоволяване на реалните потребности на местната общност. 

Чл.42.(1)  При текущо възникване на неотложни и доказани потребности през бюджетната година и при спазване на общия размер на бюджета, общинския съвет може, освен ако със закон не е определено друго, да оправомощи кмета на общината да:
1. изменя размера на бюджетните кредити за различните видове разходи  в обема на общите разходи на една бюджетна дейност, без средствата за заплати, осигурителни вноски и стипендии, в частта за делегираните от държавата дейности;

2. прехвърля бюджетни кредити за различните видове разходи в една дейност или от една дейност в друга в границите на една бюджетна група, без да изменя общия й размер в частта за местните дейности;

3. се разпорежда с определения резервен бюджетен кредит.

(2) В изпълнение на правомощията си по ал.1  Кметът на общината издава заповеди.
Чл.43. При текущото изпълнение на бюджета, кметът на общината спазва лимитите за:

1. представителни разходи;

2. разходите за помощи за лечение и за погребение, определени от Общинския съвет;

3. режийни разноски за ученическо столово хранене;

4. за поевтиняване на храната за ученическо столово хранене и детските млечни кухни.

5. всички други определени от Общинския съвет лимити за разходи.
Чл.44. Кметът на общината внася в срок докрая на м. юли в Общинския съвет информация за текущото изпълнение на бюджета за първото шестмесечие.

Чл.45.  Кметът на общината информира местната общност не по-малко от два пъти годишно за изпълнението на общинския бюджет.
Чл.46. (1). При изменения в макроикономическите условия, възникване на неотложни потребности или други непредвидими обстоятелства, настъпили през бюджетната година, Общинският съвет актуализира бюджета.

(2) Общинският бюджет се изменя през текущата бюджетна година по реда, по който е бил приет.

(3) Кметът на общината при изпълнението на бюджета отразява  служебно промените в приходната и разходната част в следните случаи:

1. съгласно писма от МФ за корекции по реда на ЗУДБ и ЗДБРБ за съответната година;

2. целеви трансфери от министерства и агенции; 

3. получени спонсорства и дарения с определена воля на дарителя;

4. преводи по сключени договори по донорски програми и проекти;

5. разпределение на резервирания кредит.
РАЗДЕЛ VI
Извънбюджетни средства на общината

Чл.47. Извънбюджетни средства са тези, които се събират и разходват по силата на  закон

 Чл.48.(1). Извънбюджетните средства се събират и разходват чрез извънбюджетни сметки и фондове с приходна и разходна част, които се съставят в съответствие с единната бюджетна класификация и се приемат от Общинския съвет заедно с общинския бюджет.
(2) В случаите, когато общинския бюджет не е приет, извънбюджетните сметки и фондове се приемат от Общинския съвет в срок до един месец от началото на бюджетната година.

Чл.49. Отчетът за разходваните извънбюджетни сметки и фондове се  приема заедно с отчета за касовото изпълнение на общинския бюджет. 

Чл.50. Кметът на общината представя на областното поделение на Сметната палата и на Министерството на финансите приетите план сметки на извънбюджетните средства и фондове и отчетите за изпълнението им.

РАЗДЕЛ VII
Отчитане и контрол на общинския бюджет
Чл.51. Приключването и отчитането на общинския бюджет се извършва по реда и в сроковете за приключване и отчитане на държавния бюджет.

Чл.52.(1) Второстепенните разпоредители с бюджетни кредити съставят месечни, тримесечни и годишни отчети за касовото изпълнение на бюджетните си сметки в съответствие с единната бюджетна класификация по форми, съдържание и срокове, определени от кмета на общината.

(2) Кметът на общината съставя периодични и годишни отчети за изпълнение на общинския бюджет в съответствие с единната бюджетна класификация, въз основа на отчетите на второстепенните разпоредители с бюджетни кредити и отчетите за дейностите, финансирани пряко от общината.

Чл.53.(1) Кметът на общината представя годишния отчет за изпълнението и приключването на общинския бюджет за публично обсъждане от местната общност, като оповестява датата на обсъждане най-малко 7 дни предварително в местните средства за масово осведомяване.

(2) Публичното обсъждане на годишния отчет може да се  провежда едновременно с обсъждането на проекта на бюджет .

Чл.54. Водещата комисия по бюджет, финанси, местни такси и цени на услуги и другите постоянни комисии разглеждат годишния отчет за изпълнението на общинския бюджет при условията и по реда, определени в Правилника за организацията и дейността на Общинския съвет, неговите комисии и взаимодействието му с общинската администрация.

Чл 55.(1) Годишният отчет за изпълнението на бюджета се внася от кмета на общината в Общинския съвет по показателите ,по които е бил приет, заедно с годишния отчет за състоянието на общинския дълг и годишния отчет за извънбюджетните сметки и фондове.

 (2) Кметът на общината представя периодични и годишни отчети за изпълнението на бюджета, дълга и извънбюджетните сметки и фондове, както и допълнителна информация по форми, съдържание и срокове, определени от Министерството на финансите, съгласувани със Сметната палата.

(3) Кметът на общината представя информацията по ал.2  и в Националното сдружение на общините в Република България  за изготвяне на анализи и формиране на обща позиция за преговори с централната власт.

Чл.56.(1)   Кметът на общината изгражда и прилага Системи за финансово управление и контрол на бюджетните и извънбюджетните средства на общината при текущото изпълнение на бюджета в съответствие със Закона за финансовото управление и контрол в публичния сектор.

(2) Вътрешният финансов контрол по предходната алинея се осъществява независимо от финансовия контрол, упражняван от компетентните държавни органи. 

РАЗДЕЛ VIII
Общински дълг 
Чл.57   /1/ Общинският дълг включва всички финансови задължения поети с решение на Общинския съвет от името и за сметка на общината при спазване изискванията на Закона за общинския дълг /в сила от 01.06.2005 г., обн. ДВ., бр.34 от 19 април 2005 година/ .

/2/ Общински дълг се поема с решение на общинския съвет и се формира от:

1. емисиите на общински ценни книжа;

2. дълга, поет с договори за общински заеми;

3. дълга на общинските предприятия по чл.52 от ЗОС;

4. изискуемите общински гаранции;

5. безлихвените заеми, отпуснати по реда на чл. 43, ал. 1 от ЗУДБ за временен недостиг на средства по бюджетите на общините.
6. безлихвените заеми от централния бюджет за финансиране на разходи до възстановяването им по одобрени проекти по програми, свързани с Европейския съюз;

7. задължения по търговски кредити и финансов лизинг над 2 години.

/3/ Общинският съвет приема решение за поемане на дълг и възлага на кмета на общината да проведе процедура  за избор на финансова институция и/или  финансов посредник  по реда на Закона за обществените поръчки.
         /4/доп. с Решение № 155/30.01.2009 г.на Общински съвет/ Процедурата
 за избор на финансова институция и на финансов посредник не се прилага
 за проекти, подлежащи на финансиране от „Фонд за органите на 
местното самоуправление в България – ФЛАГ”-ЕАД

Чл.58 /1/ По решение на Общинския съвет  общината може да поема краткосрочен дълг за финансиране на:

1. предоставяне на публични услуги при временен недостиг на средства, възникнал по време на изпълнение на бюджет;

2. капиталови разходи, средствата за които предстои да бъдат осигурени в рамките на бюджетната година от бюджетни приходи, помощи или влязъл в сила договор за дългосрочен дълг;

3. неотложни разходи за предотвратяване и ликвидиране на последици от форсмажорни обстоятелства;

4. плащания по изискуеми общински гаранции.

/2/  Заемите по предходната алинея  се ползват за текущо балансиране на бюджета и трябва да бъдат погасени в рамките на бюджетната година, в която е поет, но не по- късно от 25 декември на съответната година.

Чл.59.  Дългосрочен общински дълг може да се поема с решение на Общинския съвет само за:

1.Финансиране на инвестиционни проекти в полза на местната общност;

2. рефинансиране на съществуващ дълг; 

3. предотвратяване и ликвидиране на последици от форсмажорни обстоятелства;

4. осигуряване на плащания по изискуеми общински гаранции

Чл.60.(1) Инвестиционните програми и проекти, за чието финансиране се предвижда поемане на общински дълг се одобряват от Общинския съвет.

(2) Общинският съвет одобрява исканията за финансиране на програми и проекти, които съдействат за развитието на публичния сектор и/или на социално-икономическото състояние на общината.
Чл.61.(1) Предложенията за финансиране по предходния член се внасят за разглеждане в комисията придружени от следните документи:

1. описание на програмата или проекта ;
2. описание на финансовите параметри;
3. значимост на проекта за развитието на публичния сектор и/или на социално-икономическото състояние на общината;

4. степен на готовност за реализация и за усвояване на средствата.
Чл.62. /1/  Дължимите главница, лихви, такси, комисионни и други плащания по поетия  общинския дълг са за сметка на:
1. собствените приходи по чл.6, ал.1, т.1 от Закона за общинските бюджети;

2.общата изравнителна субсидия по чл.34, ал.1, т.3 от Закона за общинските бюджети;

3.държавните трансфери за делегирани от държавата дейности, без тези за екологични обекти, за инвестиционни проекти по чл.4, т.1 от Закона за общинския дълг в случаите, когато няма неразплатени разходи за тези дейности. 
(2) Средствата по предходната алинея се предвиждат при съставяне на проекта на общинския бюджет и план-сметките за извънбюджетните средства, без да се нарушава нормалното финансиране на местните дейности. 

(3) Когато общинският дълг е поет за финансиране на инвестиционни програми и проекти в делегираните от държавата дейности, дължимите суми за лихви и погашения на главниците могат да бъдат за сметка и на целевата субсидия за капиталови разходи, но в размер до 50 на сто от нея. 
Чл.63. /пром. с Решение № 389/31.01.2011 г. на ОбС-Летница/ /1/ Годишният размер на плащанията по дълга във всяка отделна година не може да надвишава 15 на сто от общата сума на собствените приходи и общата изравнителна субсидия по последния заверен годишен отчет за изпълнението бюджета на общината 
/2/ Номиналът на издаваните общински гаранции не може да надвишава 5 на сто от общата сума на собствените приходи и общата изравнителна субсидия  по последния заверен годишен отчет за изпълнението бюджета на общината
/3/доп. с Решение № 155/30.01.2009 г./ Поетият дълг от общината
 по инструменти за усвояване на средствата от  европейските фондове
 не се включва в обхвата на чл.63, ал.1 и ал.2 от Наредбата за условията
 и раде за съставяне, изпълнение и отчитане на общинският бюджет.

Чл. 63а /с Решение № 389/31.01.2011 г. на ОбС-Летница/ /1/: Общинският съвет не може да приема  решения  за поемане   на дългосрочен общински дълг  след изтичането на 39 месеца  от неговото избиране.

 /2/ Разпоредбите на ал. /1/ не се прилагат за  поетия общински дълг, за който със закон е предвидено , че не попадат в обхвата на  разпоредбата на чл. 63

Чл.64.  /1/Общинският дълг не може да се обезпечава чрез залог или ипотека на имущество – публична общинска собственост.

/2/ Общината може да договаря, поема и изплаща дълг в левове, или в чуждестранна валута.

Чл.65. (1) Общинският съвет може да приеме решение за сключване на договори с друга община за отпускане и ползване на заеми за капиталови разходи от взаимен интерес.

(2) Източник на средствата по предходната алинея не могат да бъдат целевите субсидии от централния бюджет.

Чл.66. Кметът на общината предоставя на финансовите институции  финансова и проектна информация, имаща отношение към дълга и информира  местната общност.
ПРЕХОДНИ И ЗАКЛЮЧИТЕЛНИ РАЗПОРЕДБИ


§ 1. Наредбата е приета с Решение № 34, Протокол № 06 от 13.02.2008 г. , и актуализирана с Решение № 102, Протокол № 13 от 29.08.2008 г. Решение № 155, Протокол № 18 от 30. 01. 2009 г. , Решение № 389 от 31. 01. 2011 г., Протокол № 44 на Общински съвет град Летница.
§ 2. Наредбата се приема на основание чл.9а от Закона за общинския бюджет.

